
That frothen white as foom for ire wood. Up to the ancle fonghte they in here blood And in this wise I lete hem fightyng dwelle j And forth I wol of Theseus j>ow telle.
The destyne, mynistre general, That executeth in the world over-al The purveiauns, that God hath seyn byforn ; So strong it is, that though the world hadde sworn The contrarye of a thing byj>e or nay, Yet soratyme it schal falle upon a day   -That falleth nought eft withinne a thousend jeere. For certeynly our appetites heere, Be it of werre, or pees, or hate, or love, Al is it reuled by the sighte above. This mene I now by mighty Theseus, That for to honten is so desirous, And namely at the grete hert in May, That in his bed ther daweth him no day, That he nys clad, and redy for to ryde With honte and horn, and houndes him byside. For in his hontyng hath he such delyt, That it is al his joye and appetyt To been himself the grete hertes bane, For after Mars he serveth now Diane.
Cleer was the day, as I have told or this, And Theseus, with alle joye and blys, With his Ypolita, the fayre queene, And Emelye, clothed al in greene, On honting be thay riden ryally. And to the grove, that stood ful faste by, In which ther was an hert as men him tolde, Duk Theseus the streyte wey hath holde. And to the launde he rydeth him ful righte, For thider was the hert wont have his flighte, , And over a brook, and so forth in his weye. This duk wol han a cours at him or tweye With houndes, swiche as that him lust comaunde.